MT Il-Ġurnal Uffiċjali tal-Unjoni Ewropea L 175/43

DEĊIŻJONI TA' IMPLIMENTAZZJONI TAL-KUMMISSJONI

tat-13 ta' Ġunju 2014

dwar il-konformità tal-istandard Ewropew EN 16281:2013 għal apparat ta' sokor installat mill-konsumatur għal twieqi u bibien tal-gallarija sikuri għat-tfal mar-rekwiżit ta' sigurtà ġenerali tad-Direttiva 2001/95/KE tal-Parlament Ewropew u tal-Kunsill u l-pubblikazzjoni tar-referenza ta' dak l-istandard f'Il-Ġurnal Uffiċjali tal-Unjoni Ewropea

(Test b'rilevanza għaż-ŻEE)

(2014/358/UE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Direttiva 2001/95/KE tal-Parlament Ewropew u tal-Kunsill tat-3 ta' Diċembru 2001 dwar is-sigurtà ġenerali tal-prodotti (1), u b'mod partikolari l-ewwel subparagrafu tal-Artikolu 4(2) tagħha,

Billi:

(1) L-Artikolu 3(1) tad-Direttiva 2001/95/KE jeħtieġ li l-produtturi jqiegħdu biss prodotti siguri fis-suq.

(2) Skont it-tieni subparagrafu tal-Artikolu 3(2) tad-Direttiva 2001/95/KE, prodott għandu jitqies bħala sikur, safejn għandhom x'jaqsmu r-riskji u l-kategoriji tar-riskji koperti bl-istandards nazzjonali rilevanti, meta jkun konformi mal-istandards nazzjonali volontarji li jittrasponu l-istandards Ewropej, li r-referenzi tagħhom ikunu ġew ippubblikati mill-Kummissjoni f'Il-Ġurnal Uffiċjali tal-Unjoni Ewropea, skont l-Artikolu 4(2) ta' dik id-Direttiva.

(3) Skont l-Artikolu 4(1) tad-Direttiva 2001/95/KE, l-istandards Ewropej huma stabbiliti minn organizzazzjonijiet Ewropej tal-istandardizzazzjoni (ESOs) skont mandati stipulati mill-Kummissjoni.

(4) Skont l-Artikolu 4(2) tad-Direttiva 2001/95/KE, il-Kummissjoni trid tippubblika r-referenzi ta' dawn l-istandards.

(5) Fis-7 ta' Jannar 2010, il-Kummissjoni adottat id-Deċiżjoni 2010/11/UE dwar ir-rekwiżiti ta' sikurezza li għandhom jiġu ssodisfatti mill-istandards Ewropej għal apparat ta' sokor installat mill-konsumatur għal twieqi u bibien tal-gallarija sikuri għat-tfal skont id-Direttiva 2001/95/KE (2).

(6) Fl-10 ta' Mejju 2010, il-Kummissjoni ħarġet mandat M/465 lill-Organizzazzjonijiet Ewropej tal-Istandardizzazzjoni biex ifasslu standard Ewropew għal apparat ta' sokor installat mill-konsumatur għal twieqi u bibien tal-gallarija sikuri għat-tfal sabiex jiġi indirizzat ir-riskju ta' fgar minħabba partijiet żgħar, ir-riskju ta' xi korriment fiżiku minħabba truf li jaqtgħu u partijiet li jisporġu “l barra u r-riskju li jinqabdu s-swaba”. Barra minn hekk, il-mandat talab li jiġu identifikati testijiet xierqa biex jinstab kemm is-serraturi huma reżistenti għat-tfal, biex tiġi żgurata l-integrità strutturali tagħhom tul il-ħajja operattiva mistennija kif ukoll sabiex tiġi żgurata r-reżistenza tagħhom għaż-żmien u l-espożizzjoni għal kondizzjonijiet tat-temp.

(7) Il-Kumitat Ewropew għall-Istandardizzazzjoni (CEN) adotta l-Istandard Ewropew EN 16281:2013 għal apparat ta' sokor installat mill-konsumatur għal twieqi u bibien tal-gallarija sikuri għat-tfal b'reazzjoni għall-mandat tal-Kummissjoni.

(8) L-istandard Ewropew EN 16281:2013 jissodisfa l-mandat M/465 u huwa konformi mar-rekwiżit ta' sigurtà ġenerali tad-Direttiva 2001/95/KE. Ir-referenza tiegħu għandha tiġi ppubblikata f'Il-Ġurnal Uffiċjali tal-Unjoni Ewropea.

(9) Il-miżuri previsti f'din id-Deċiżjoni huma fi qbil mal-opinjoni tal-Kumitat imwaqqaf skont id-Direttiva 2001/95/KE,

ADOTTAT DIN ID-DEĊIŻJONI:

Artikolu 1

L-Istandard Ewropew EN 16281:2013 “Child protective products — Consumer fitted child resistant locking devices for windows and balcony doors — Safety requirements and test methods” jissodisfa r-rekwiżit ta' sigurtà ġenerali tad-Direttiva 2001/95/KE għar-riskji li jkopri.

Artikolu 2

Ir-referenza tal-istandard EN 16281:2013 għandha tiġi ppubblikata fil-parti C ta' Il-Ġurnal Uffiċjali tal-Unjoni Ewropea.

Artikolu 3

Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

Magħmul fi Brussell, it-13 ta' Ġunju 2014. Għall-Kummissjoni Il-President José Manuel BARROSO

(1) ĠU L 11, 15.1.2002, p. 4.

(2) ĠU L 4, 8.1.2010, p. 91.